Efter at Mia Skadhauge Stevn og Oliver Ibæk lund tragisk mistede livet tilbage i februar, har der været øget fokus på et mere sikkert natteliv i Aalborg. Derfor åbner der fredag et Safe House for at højne trygheden for byens unge. - Vi vil lave et tryghedsskabende miljø, hvor folk kan komme ind og få hjælp, siger Martin Bossen, der er en af idémændene bag Safe House-lokalet. I det nye Safe House bliver der opsat brikse, stole og sofaer, så man kan komme ind og slappe af, hvis der er behov for det. - Mange slår sig efter en aften i byen. Måske er de faldet ned af et bord eller har trådt i noget glas, og så kan de opholde sig herinde, mens de venter på en ambulance, siger Martin Bossen og fortsætter: - I mange tilfælde kan vi måske endda starte med lidt let behandling. Det er bedre herinde end på gulvet af et diskotek. Ikke lavet med kommunen Martin Bossen og de andre initiativtagere så gerne, at Aalborg Kommune var en del af rummet, men det er ikke tilfældet lige nu. Det gik ifølge Martin Bossen for langsomt. - Vi føler helt klart, at kommunen skal med ind over, men nu er vi startet, og så må de selv se, hvor meget de vil involveres, siger Martin Bossen. Hos Aalborg Kommune ser man positivt på det nye Safe House, også selvom de ikke er en del af projektet. - Det er rigtig fint, at frivillige kræfter fra restaurationsbranchen tager initiativ og afprøver nogle løsninger. Det vil vi gerne være med til at bakke op om, siger Nuuradiin Hussein, der er rådmand for Job og Velfærd i Aalborg Kommune. - Vi vil gerne involveres i alle gode indsatser, der kan øge trygheden i nattelivet, så jeg afviser ikke, at vi kommer til at hjælpe, men det kræver, at de retter henvendelse til os, og det er ikke sket endnu, siger han. Brug for hjælp Første gang Martin Bossen blev en del af Gaden i arbejdsmæssig sammenhæng var i 1986, så han er glad for at kunne hjælpe nutidens unge på denne måde. - Det er selvfølgelig fedt. Man gik i byen på en anden måde dengang, og nu kan vi se, at der er behov for sådan et rum her, siger han. For at rummet kan køre optimalt, vurderer Martin Bossen, at der behov for mellem 12 og 16 frivillige. De vil desuden rigtig gerne, hvis nogle af dem er enten SOSU- eller sygeplejerskestuderende, der kan asssisterer ved mindre uheld og skader. Derudover vil der være behov for omkring 25-30 vagter i alt, så man altid kan føle sig tryg i Safe House-lokalet. Alle henvendelser vil blive taget godt imod. Allerede på fredag den 6. maj bliver lokalet taget i brug for første gang.

Opsummering:
Der har været øget fokus på sikkerhed og tryghed i det aalborgensiske nattelivet de seneste måneder, og det munder nu ud i et Safe House i Jomfru Ane Gade.